**Nota informativă**

**la proiectul Hotărîrii Guvernului cu privire la Strategia energetică a   
Republicii Moldova pînă în anul 2030**

Strategia energetică a Republicii Moldova până în anul 2030 (în continuare „Strategia”) articulează realităţile şi obiectivele în sectorul energetic al Republicii Moldova şi conturează acţiunile şi măsurile generale îndreptate spre implementarea acestor obiective.

Obiectivul Strategiei este furnizarea unei îndrumări concrete în vederea dezvoltării sectorului energetic în Republica Moldova în scopul de a susţine creşterea economică şi bunăstarea socială. Astfel, în Strategie s-a identificat viziunea strategică şi oportunităţile strategice ale ţării în cadrul mediului energetic în rapidă schimbare din regiunea Europei Centrale, de Est şi de Sud.

Strategia îşi propune realizarea unei prioritizări a problemelor energetice ale ţării, care necesită soluţii rapide şi o reeşalonare/redimensionare a obiectivelor în conformitate cu un atent compromis de la caz la caz, între: resursele disponibile în acest moment, obiectivele UE/Comunităţii Energetice şi obiectivele naţionale, acordurile, obligaţiile internaţionale şi programe (incluzând aici, de asemenea, politica de vecinătate), şi necesităţile de urgenţă ale ţării.

Ca fundament al Strategiei sale, Republica Moldova a stabilit o opţiune clară de integrare în Uniunea Europeană şi în piaţa sa internă a energiei.

Strategia are la bază trei *obiective generale*:

1. Securitatea aprovizionării cu energie.
2. Crearea pieţelor concurenţiale şi integrarea lor regională şi europeană.
3. Durabilitatea mediului şi combaterea schimbărilor climatice.

În proiectul Hotărârii Guvernului respectiv se propune aprobarea Strategiei Energetice a R.Moldova până în anul 2030, care conţine următoarele Capitole:

*I. Introducere.*

*II. Situaţia actuală şi problemele identificate.*

*III. Obiective strategice generale pentru 2012-2030.*

*IV. Obiective strategice specifice pentru 2012-2020 şi măsurile aferente.*

*V. Obiective strategice specifice pentru 2020-2030 şi măsurile aferente.*

*VI. Sinteza măsurilor necesare pentru realizarea obiectivelor specifice în perioada 2012-2020.*

*VII. Implementarea, raportarea şi monitorizarea strategiei.*

*VIII.Concluzii.*

**Aspectul economic.** Implementarea Strategiei va contribui la dezvoltarea durabilă a economiei naţionale, eficientizarea sectorului energetic şi crearea unei pieţe de energie transparente şi competitive. Strategia se referă la obiectivele, măsurile şi activităţile orientate spre atingerea unui complex energetic mai eficient, competitiv şi sigur, care să asigure, totodată, securitatea energetică a ţării, modernizarea infrastructurii energetice existente, îmbunătăţirea eficienţei energetice, utilizarea surselor regenerabile de energie şi integrarea pe piaţa energetică europeană.

**Aspectul financiar.** În Planul de acţiuni pentru implementarea Strategiei Energetice pînă în anul 2030, precum şi în textul Strategiei, sunt preconizate mijloace financiare pentru implementarea obiectivelor specifice din Strategie din contul bugetului de stat, asistenţei tehnice, investiţiilor private locale şi străine etc.

**Aspectul normativ.** Prezenta Hotărâre a Guvernului este elaborată în conformitate cu legislaţia în vigoare şi nu necesită elaborarea sau modificarea altor acte normative sau legislative.

#### Aspectul temporar. Strategia conţine obiective generale şi specifice pentru perioada 2012-2030.

#### În contextul celor enunţate, Ministerul Economiei propune spre aprobare proiectul Hotărârii Guvernului cu privire la Strategia energetică a Republicii Moldova până în anul 2030.

**Viceprim-ministru, Valeriu LAZĂR**

**Ministru al economiei**